Sklep Skupnega odbora EGP

št. 99/2000

z dne 27. oktobra 2000

o spremembah Protokola 30 k Sporazumu EGP o posebnih določbah glede organizacije sodelovanja na področju statistike

SKUPNI ODBOR EGP JE -

ob upoštevanju Sporazuma o evropskem gospodarskem prostoru, prilagojenega s Protokolom o prilagoditvi Sporazuma o evropskem gospodarskem prostoru, v nadaljnjem besedilu Sporazum, in zlasti člena 98 Sporazuma o evropskem gospodarskem prostoru,

Ob upoštevanju naslednjega:

(1) Protokol k Sporazumu je bil spremenjen s Sklepom št. 4/94 Skupnega odbora EGP z dne 8. februarja 1994 [1].

(2) Statistični program EGP mora temeljiti na statističnem programu Skupnosti od 1998 do 2002 (Odločba Sveta 1999/126/ES) [2] in mora vključevati tiste programske elemente, ki so potrebni za opis in spremljanje vseh ustreznih gospodarskih, socialnih in okoljskih vidikov Evropskega gospodarskega prostora.

(3) Statistični program EGP mora upoštevati določbe Uredbe Sveta (ES) št. 322/97 o statistiki Skupnosti [3].

(4) Protokol 30 k Sporazumu je zato treba spremeniti, da se omogoči tako razširjeno sodelovanje od 1. januarja 1998 -

SKLENIL NASLEDNJE:

Člen 1

Protokol 30 k Sporazumu se spremeni, kot je določeno v členih 2 in 3.

Člen 2

Odstavki od 1 do 9 Protokola 30 k Sporazumu se nadomestijo z naslednjim:

"1. Konferenca zastopnikov nacionalnih statističnih organizacij pogodbenih strank, Statistični urad Evropskih skupnosti (Eurostat) in Urad svetovalca za statistiko držav Efte (OSA EFTA) vodi in pripravlja programe ter postopke za statistično sodelovanje, ob tesnem sodelovanju s temi iz Skupnosti, in spremlja njihovo izvajanje. Ta konferenca in Odbor za statistični program organizirata svoje naloge za namene tega protokola na kombiniranih srečanjih kot konferenca Odbora za statistični program (SPC)/EGP na podlagi posebnega poslovnika, ki ga pripravi konferenca SPC/EGP.

2. Statistični program Skupnosti od 1998 do 2002, vzpostavljen z Odločbo Sveta, na katero se sklicuje odstavek 7 pomeni okvir za statistične postopke EGP, ki se bodo izvajali med 1. januarjem 1998 in 31. decembrom 2002. Vsa glavna področja in statistične teme statističnega programa Skupnosti štejejo kot ustrezni za statistično sodelovanje EGP in omogočajo polno sodelovanja držav Efte.

Od 1. januarja 1998 se vsako leto pripravi poseben letni statistični program EGP kot podskupina in vzporedno z letnim delovnim programom, ki ga izdela Komisija skladno z Odločbo Sveta iz odstavka 7. Vsak letni statistični program EGP se predloži v preverjanje in odobritev Konferenci SPC/EGP. V njem so navedeni zlasti tisti postopki v okviru tem programa. ki ustreza EGP in ima prednost za sodelovanje EGP v času trajanja programa.

3. Od samega začetka sodelovanja v zvezi s programi in postopki iz odstavka 2, države Efte polno sodelujejo brez pravice glasovanja v odborih ES ter drugih telesih., ki pomagajo Komisiji ES pri vodenju ali pripravi omenjenih programov in postopkov.

4. Statistični podatki iz držav Efte se pošiljajo iz teh držav v Eurostat, kjer jih shranijo, obdelajo in diseminirajo. V ta namen OSA EFTA tesno sodeluje z državami Efte in Eurostatom, da se zagotovi ustrezen prenos in diseminacija podatkov iz držav Efte do različnih uporabniških skupin preko običajnih diseminacijskih poti in kot del statistike EGP.

Obravnavo statistike iz držav Efte ureja Uredba Sveta iz odstavka 7.

5. Od 1. januarja 1998 države Efte finančno prispevajo skladno s členom 82(1) Sporazuma in njegovih Finančnih uredb do zneska, ki predstavlja 75 % zneska, prikazanega v proračunski vrstici B5-6 0 0 "Politika glede zadevnih statističnih podatkov pri državah nečlanicah", ki se vnese v proračun Skupnosti.

Države Efte krijejo dodatne stroške Eurostatu za shranjevanje, obdelavo in diseminacijo podatkov iz svojih držav, skladno z ustreznim Memorandumom o soglasju med sekretariatom Efte in Eurostatom glede prispevka Efte v povezavi s tem odstavkom.

Države Efte finančno prispevajo za materialne stroške Skupnosti, razen stroškov shranjevanja, diseminacije ali obdelave podatkov, v skladu s členom 82(1)b Sporazuma.

6. Na zahtevo Skupnega odbora EGP in v vsakem primeru leta 2000 in 2003, Konferenca SPC/EGP, na katero se sklicuje odstavek 1, preveri doseženi napredek. Še posebej oceni, če so cilji, prednostne naloge in načrtovani postopki v obdobju med 1. januarjem 1998 in 31. decembrom doseženi in predloži poročilo, ki ga odobri Skupni odbor EGP.

7. Predmet tega protokola so naslednji akti Skupnosti:

- 397 R 0322: Uredba Sveta (ES) št. 322/97 z dne 17. februarja 1997 o statistiki Skupnosti (UL L 52, 22.2.1997, str. 1)

- 399 D 0126: Odločba Sveta 1999/126/ES z dne 22. decembra 1998 o statističnem programu Skupnosti od 1998 do 2002 (UL L 42, 16.2.1999, str. 1)."

Člen 3

Dodatek v Protokolu 30 k Sporazumu se črta.

Člen 4

Seznam odborov, o katerem se dogovorijo pogodbene strani in se nahaja v potrjenem zapisniku k Protokolu 30 pogajanj za dogovor med Evropsko gospodarsko Skupnostjo, Evropsko skupnostjo za premog in jeklo in njihovimi državami članicami ter članicami Efte na Evropskem gospodarskem prostoru, ne vpliva na udeležbo držav Efte v kateremkoli drugem odboru ali organu ES, skladno z odstavkom 3 Protokola 30, spremenjenega s tem sklepom.

Člen 5

Ta sklep začne veljati 28. oktobra 2000, če je bil na podlagi člena 103(1) Sporazuma o vsem zahtevanem obveščen Skupni odbor EGP [4].

Uporablja se od 1. januarja 1998.

Člen 6

Ta sklep se objavi v Poglavju EGP in Dopolnitvi EGP Uradnega lista Evropskih skupnosti.

V Bruslju, 27. oktobra 2000

Za Skupni odbor EGP

Predsednik

G. S. Gunnarsson

[1] UL L 85, 30.3.1994, str. 66.

[2] UL L 42, 16.02.99, str. 1.

[3] UL L 52, 22.2.1997, str. 1.

[4] Ustavne zahteve niso navedene.

--------------------------------------------------